b'\n_START_ARTICLE_\nPil (revija)\n_START_SECTION_\nZgodovina\n_START_PARAGRAPH_\nRevija Pil je kot Pionirski list za\xc4\x8dela izhajati leta 1948. Bila je zelo priljubljena, saj jo je \xc5\xbee v prvem letu naro\xc4\x8dilo 16 tiso\xc4\x8d otrok. Po \xc5\xa1tirih letih izhajanja se je naklada Pionirskega lista podvojila in nato rasla vse do leta 1960, ko je dosegla 75 tiso\xc4\x8d izvodov. Vsebina je spodbujala pionirje k pionirskemu delu, pri nastajanju revije pa je sodelovalo veliko znanih in manj znanih avtorjev (France Bevk, Bo\xc5\xbeo Kos, Tone Pav\xc4\x8dek itd. ) Leta 1968 je za\xc4\x8dela izhajati tudi priloga Vesela \xc5\xa1ola, z namenom izobra\xc5\xbeevanja. Na pobudo bralcev se je v \xc5\xa1olskem letu 1985/1986 revija preimenovala v Pil, kar je kratica za Pionirski list, leta 1991 pa v Pisani list.\n_START_SECTION_\nJugoslovanske pionirske igre\n_START_PARAGRAPH_\nPomemben dogodek v okviru Pionirskega lista pa so bile tudi Jugoslovanske pionirske igre. To je bilo pionirsko tekmovanje, kjer so otroci pokazali kaj znajo, zmorejo in si \xc5\xbeelijo. Sodelovali so pevci, igralci, taborniki, tehniki, \xc5\xa1portniki, alpinisti, aran\xc5\xbeerji, humoristi, vsi, ki so bil nadarjeni in uspe\xc5\xa1ni na kak\xc5\xa1nem podro\xc4\x8dju._NEWLINE_Na jugoslovanskih pionirskih igrah so sodelovale tudi vse kulturne ustanove, radiotelevizija, vse mladinske zalo\xc5\xbebe, gledali\xc5\xa1\xc4\x8da, kulturna dru\xc5\xa1tva in \xc5\xa1e mnoge druge organizacije in ustanove. S svojo udele\xc5\xbebo so prispevale, da je iz\xc5\xa1lo ve\xc4\x8d lep\xc5\xa1ih in bolj\xc5\xa1ih knjig za otroke, da so otro\xc5\xa1ke in mladinske oddaje na televiziji in radiu bile \xc5\xa1e bolj\xc5\xa1e, da so se mladinski filmi predvajali v kinematografih, predvsem pa to, da spoznajo svojo domovino v preteklosti, sedanjosti in prihodnosti. _NEWLINE_Slovenski pionirji so bili v dotedanjih velikih tekmovanjih vedno med najbolj\xc5\xa1imi.\n_START_SECTION_\nKnji\xc5\xbeevnost v reviji Pil\n_START_PARAGRAPH_\nUredniki revije se trudijo, da bi mladim predstavili \xc4\x8dim ve\xc4\x8d knji\xc5\xbenih novosti. Avtorje in njihova dela predstavijo, objavijo odlomek iz izbrane knjige, mlade pa pozivajo, da izrazijo svoje mnenje o prebrani knjigi. Vsak mesec pa objavijo tudi knjigo, ki jo bodo predstavili v naslednji \xc5\xa1tevilki, da se otroci na to lahko pripravijo. Posebno pozornost je Pil namenjal bralni kulturi, zato so bili \xc5\xbee od nastanka naprej njegovi sodelavci \xc5\xa1tevilni pisatelji, pesniki, ilustratorji. Mnogi pisatelji so izdali svoje prvence v knji\xc5\xbeni obliki prav iz zgodb, ki so bile objavljene v Pionirskem listu in Pilu (Desa Muck, Primo\xc5\xbe Suhadol\xc4\x8dan, Danila \xc5\xbdor\xc5\xbe in drugi), mnogi ilustratorji, med njimi Milan Bizovi\xc4\x8dar, Bo\xc5\xbeo Kos, Aco Mavec, Jo\xc5\xbee Ciuha, pa so ob Pionirskem listu in Pilu do vrhunske kakovosti razvili slikanico in strip. Danes v Pilu pi\xc5\xa1e zgodbe pisatelj Vinko Moderendorfer, Pil pa ilustrirajo Zvonko \xc4\x8coh, Adriano Jane\xc5\xbei\xc4\x8d, Matej De Cecco, Igor \xc5\xa0inkovec, Bojana Dimitrovska.\n_START_SECTION_\nVesela \xc5\xa1ola\n_START_PARAGRAPH_\nPoleg tega je Pionirski list spodbujal tudi k izobra\xc5\xbeevanju in sicer s tekmovanjem Vesela \xc5\xa1ola.'